  Наталья Тетерина 4-тӥ пӧсьтолэзьысен Ижкарысь Кузебай Герд нимо йӧскалык музейысь адӟытонъёсын аудиогид пыр тодматскыны луоз. Кылзӥськон арбериос оген ветлӥсь учкисьёслы коньдонзэс шыръяны юрттозы, шуиз ивортодэтъя «Удмуртия» агентстволы музейысь ивортодэто технологиосъя ёзэтлэн кивалтӥсез Антон Фефилов. Солэн кылъёсызъя, одӥг адямилы экскурсия ортчытон понна но тодосъя ужасез нимысьтыз висъяны кулэ. Валамон, одӥг муртлы со дуногес усе. Нош аудиогид экскурсоводэз воштэ. Со сяна, туала адямиос луло муртэн кенешон интые пӧртэм техникаез быръё — терминал, банкомат, аудиогид. Соин ик ас понназы ветлыны яратӥсь адямиослы музейлэн выльдонэз та ласянь но юрттэт луоз, лыдъя ӧнерчи. Озьыен, адӟытонэз учкыны лыктэм адями аудиогидэз наушник яке динамик пыр кылзыны быгатоз. Адямилэн потэ ке, со отчы кык наушник герӟаны быгатэ. Со сяна, отын пушказ динамикез вань. Озьыен, одӥг аудиогидэз огдыре учкисьёслэн группазы кылзыны быгатоз, пичи группа, семья, кылсярысь Антон Фефилов, йӧскалык музейысь ивортодэто технологиосъя ёзэтлэн кивалтӥсезПусъём, кылзӥськон арбериез Йӧскалык музейысь ялан ужась адӟытонъёсын кутыны луоз. Соос пӧлын историен герӟаськем экспозициос — археологиысен кутскыса, промышленность дорозь, озьы ик Удмуртилэн инкуазезлы сӥзем адӟытонъёс. Туннэ нуналлы Кузебай Герд нимо музейын 10 аудиогид, нырысь-вылысь чакланъёсъя, соосын 2018-тӥ ар пумозь ужалозы. Та дыр ӵоже кылзӥськон арбериосты кутонэз лыдэ басьтыса, эскерозы, вань-а соосты азьланяз но уже кутыны кулэлык.  Тегъёс: Лулчеберет Туризм Ижкар Музей Удмуртия Йӧскалыкмузей Удмуртиысьтуризм Технологиос  